**דילמות זכויות נוער עובד**

1. יוסי בן 17 עובד כשליח בפיצריה. החודש הוא עבד 20 שעות בשבוע וסה"כ 82 שעות בחודש. בחשבון הבנק הוא ראה שנכנס לו רק 1,883 ₪. הבוס שלו אמר שיוסיף לו תוספת של החזרי נסיעות, אבל נראה לו שלא קיבל. יוסי לא מקבל תלוש משכורת, כך שהוא לא יכול לבדוק בנושא. מה עליו לעשות?

2. מורן בת 16 מצאה עבודה נהדרת כמדריכה בקייטנת קיץ כאשר התשלום בגין העבודה הינו 27 ₪ לשעה. מורן עובדת בין השעות 8:00-13:00. ביום השני לעבודה הבוס שלה ביקש ממנה להגיע כל יום בשעה 7:30 כי אז מתחילים להגיע הילדים וכן לעזוב רק כאשר אחרון הילדים הולך (את ליאור תמיד מאחרים לקחת והוא עוזב בשעה 13:20) אחרי השבוע הראשון מורן הלכה לבוס שלה ואמרה לו שלפי החשבון שלה יוצא שהיא עובדת כל יום עוד כ 50 דקות ללא כל תשלום , בתגובה הבוס שלה אמר לה אני משלם לך 5 ₪ בשעה יותר משכר המינימום אז את לא מפסידה. מה מורן צריכה לעשות?

3. דני ויהונתן אשר סיימו כיתה יא' עובדים בלונה פארק כמפעילי מתקנים. הם אוהבים מאוד את העבודה ומרגישים שמשלמים להם בכדי להנות ובנוסף הם גם חוסכים כסף לטיול של לפני צבא. אמא של דני מוטרדת מכך שדני נמצא כל כך מעט בבית במהלך היום, ואמרה לו שלא יכול להיות שכל יום הוא עובד 12 שעות רצוף ולא מקבל שעות נוספות. דני לא מסכים לגשת לבוס ולדבר איתו על הנושא כי מפחד לאבד כזאת עבודה טובה. כיצד הייתם ממליצים לו לנהוג?

4. ורדית גרה במושב ומצאה עבודה בעיר הקרובה כמוכרת בגלידריה. לורדית יש שכנה בשם סיגלית איתה היא עובדת במשמרות השונות. הבוס שלה אמר לה שמכיוון שלסיגלית יש רכב פרטי הוא ישלם נסיעות רק לסיגלית ולא לה. האם לדעתכם זה חוקי? כיצד אתם הייתם נוהגים?

5. דוד קיבל את תלוש המשכורת הראשון שלו. הוא התרגש כל כך לפתוח אותו אחרי שעמל עבורו כה קשה ולתדהמתו הוא גילה שהבוס שלו הוריד לו מהשכר כסף לביטוח לאומי. דוד נזכר בשיעור בבית הספר בו למד שעד גיל 18 המעסיק מחויב בתשלום ביטוח לאומי ואסור לו לנכות זאת משכר העובד. כיצד עליו לנהוג?